Mastava

Mastava (forscha most – qatiq va ob – suv) – suyuq taom. Aslida Mastava suzma, qatiqdan olingan zardobga guruch solib qaynatib tayyorlangan. Hozir Mastava sabzi, piyoz, guruch va boshqa masalliqlardan tayyorlanadi. Masalligʻi va tayyorlash usuliga koʻra, qaynatma Mastava, qovurma Mastava, olchali Mastava, qiymali Mastava, xoʻrda Mastava (guruch oʻrniga oqshoq solinadi) kabi turlari bor. Mastavaning asosiy turi qoʻy goʻshti qiymasidan qaynatma usulida tayyorlanadi: piyoz, murch aralashtirilgan qiymali kichik kiftalar yasaladi. Qozonda kertilgan goʻshtdan ajratilgan suyak qaynatiladi, pishgach, suyaklar suzib olinib, shoʻrvasiga guruch va dumaloklangan kiftalar solib mildiratib qaynatiladi. Piyoz, pomidor, kubik shaklida mayda qilib toʻgʻralgan sabzi, kartoshka yoki sholgom solsa ham boʻladi. Mastava kosalarga suziladi, kashnich va murch sepib dasturxonga tortiladi. Alohida idishda qatiq beriladi.

 Adabiyot 
 Mahmudov K., Oʻzbek tansiq taomlari, T., 1989.OʻzME. Birinchi jild. Toshkent, 2000-yil

 Manbalar 

Turkum:Taomlar
Turkum:Oʻzbek oshxonasi